text: ащысай сағыз өзенінің сол саласы. ақтөбе облысы байғанин ауданындағы өзен. ұзындығы 60 км, су жиналатын алабы 619 км2. шұқыркөл қыстауы маңынан басталып, алтай батыр ауылынан төменде сағыз өзеніне сол жағынан құяды. ұзындығы 10 км шамасында 40-тан астам уақытша ағатын саласы бар. арнасы кең, жағасы жазық. жауын, қар суларымен толығады. көктемде ғана ағын болады, жаз айларында құрғап қалады. желтоқсанның басында суы қатып, сәуірдің басында мұзы ериді. суы ащы, көктемде мал суаруға жарайды.